ଶ୍ରୀନଗର : ଗତ ବୁଧବାରଦିନ ଜମ୍ମୁ ଓ କଶ୍ମୀରର ପୁଲଓ୍ବାମାଠାରେ ସୁରକ୍ଷାବାହିନୀ ଗୁଳିରେ ନିହତ ହୋଇଥିବା ଆତଙ୍କବାଦୀ ଜଣେ ପାକିସ୍ତାନୀ ନାଗରିକ ଥିଲା ଓ ସେ ଜୈସ-ଇ-ମହମ୍ମଦର ସଦସ୍ୟ ବୋଲି ଜଣାପଡ଼ିଛି ।
ଜମ୍ମୁ ଓ କଶ୍ମୀର ପୁଲିସର ସୂଚନା ଅନୁସାରେ ଏହି ଆତଙ୍କବାଦୀର ପ୍ରକୃତ ନାଁ ଜଣାପଡ଼ିନଥିଲେ ମଧ୍ୟ ସେ ଆବୁ ସୈଫୁଲ୍ଲା ଓ ଆବୁ କାସିମ ଆଦି ଛଦ୍ମନାମ ବ୍ୟବହାର କରୁଥିଲା । ସେ ଗତ ପ୍ରାୟ ଦେଢ ବର୍ଷ ହେଲା ଭାରତରେ ପ୍ରବେଶ କରି ଦକ୍ଷିଣ କଶ୍ମୀରରେ ସକ୍ରିୟ ଥିଲା । ସୈଫୁଲ୍ଲା ଜଣେ ମୋଷ୍ଟ ଓ୍ବାଣ୍ଟେଡ ଆତଙ୍କବାଦୀ ଥିଲା । କଶ୍ମୀରର ଦୁଇଜଣ ସାଧାରଣ ଲୋକଙ୍କ ଅପହରଣ ଓ ହତ୍ୟାମାମଲାରେ ତାକୁ ପୁଲିସ ଖୋଜୁଥିଲା । ଏହାଛଡ଼ା ଆତଙ୍କବାଦୀ କାର୍ଯ୍ୟକଳାପ,ପୁଲିସକୁ ଧମକ ଦେବା, ସ୍ଥାନୀୟ ଯୁବକମାନଙ୍କୁ ଆତଙ୍କବାଦୀ କାର୍ଯ୍ୟକଳାପରେ ନିଯୁକ୍ତ କରିବା ଆଦି କାର୍ଯ୍ୟରେ ସେ ଲିପ୍ତ ଥିଲା ।
